VDSS sklep Pdp 963/2011
Sodna praksa Višjega delovnega in socialnega sodišča, 2011-10-19

Oddelek za individualne in kolektivne delovne spore

pritožba zoper sodbo sodišča druge stopnje - zavrženje pritožbe

Pritožba zoper sodbo sodišča druge stopnje ni dovoljena, tako da se zavrže.

Pritožba se zavrne in se potrdi sklep sodišča prve stopnje.

Sodišče prve stopnje je z izpodbijanim sklepom zavrglo pritožbo tožeče stranke.

Tožeča stranka vlaga pritožbo zoper navedeni sklep zaradi zmotne uporabe materialnega prava in pritožbenemu sodišču predlaga, da pritožnici ugodi in da vrne sodbo opr. št. Pdp 1429/2010 sodišču prve stopnje v novo odločanje in presojo v zvezi s povračilom stroškov postopka Državnega pravobranilstva v višini 1.163,57 EUR ter da sodišče prve stopnje na novo odloči o višini stroškov postopka tožene stranke. V pritožbi po vsebini izpodbija pravnomočno sodbo Višjega delovnega in socialnega sodišča opr. št. Pdp 1429/2010 z dne 9. 6. 2011 v delu, ki se nanaša na plačilo stroškov postopka s strani tožnice. Tožeča stranka je mnenja, da v sodbi sodišča prve stopnje znesek plačila stroškov postopka, ki naj bi jih plačala tožnica, ni pravilno ugotovljen, zato vlaga predmetno pritožbo. Razlogov, s katerimi izpodbija zavrženje pritožbe, ne navaja. Pritožbenih stroškov ne priglaša.

Pritožbeno sodišče je preizkusilo izpodbijani sklep v mejah uveljavljanih pritožbenih razlogov, pri čemer je v skladu z določbo 2. odstavka 350. člena Zakona o pravdnem postopku (ZPP, Ur. l. RS, št. 26/99 in nadalj.) v zvezi s 1. odstavkom 366. člena ZPP pazilo na bistvene kršitve določb postopka iz 2. odstavka 350. člena ZPP in na pravilno uporabo materialnega prava. Pri tem preizkusu je ugotovilo, da sodišče prve stopnje bistvenih kršitev določb postopka, na katere pazi pritožbeno sodišče po uradni dolžnosti (tožnica sodišču prve stopnje v pritožbi ne očita nikakršnih bistvenih kršitev določb postopka), ni storilo in da je na pravilno in popolno ugotovljeno dejansko stanje pravilno uporabilo tudi materialno pravo.

Po določbi 4. odstavka 343. člena ZPP je pritožba nedovoljena, če jo je vložila oseba, ki ni imela te pravice. Z izpodbijanim sklepom je sodišče prve stopnje kot nedovoljeno zavrglo pritožbo tožeče stranke zoper sodbo Višjega delovnega in socialnega sodišča v Ljubljani opr. št. Pdp 1429/2010 z dne 9. 6.2011. Zoper redno pravno sredstvo (pritožba zoper sodbo sodišča druge stopnje) v skladu z določbo 343. člena ZPP pritožba ni dopustna in zato je sodišče prve stopnje z izpodbijanim sklepom postopalo pravilno, ko je pritožbo tožeče stranke zavrglo kot nedovoljeno (1. odstavek 343. člena ZPP).

Pritožbena izvajanja zoper sodbo (ta je že pravnomočna in izvršljiva) v pritožbenem postopku zoper sklep sodišča prve stopnje o zavrženju pritožbe kot nedovoljene, niso upoštevna.

Ker ni podan s pritožbo uveljavljen razlog in ne razlogi, na katere pazi pritožbeno sodišče po uradni dolžnosti, je bilo potrebno pritožbo tožeče stranke zavrniti kot neutemeljeno in potrditi izpodbijani sklep sodišča prve stopnje (2. točka 365. člena ZPP).

Pritožben sodišče o pritožbenih stroških tožeče stranke ni odločalo, ker jih ta ni priglasila.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.